
RAPORT  

asupra propunerii legislative  privind asigurarea temporară a cazării pentru sinistraţi în spaţii aparţinând Ministerului Apărării Naţionale


În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică  şi siguranţă naţională şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere şi avizare în fond cu  propunerea legislativă privind asigurarea temporară a cazării pentru sinistraţi în spaţii aparţinând Ministerului Apărării Naţionale, trimisă cu adresa nr. Pl-X 365  din 25 aprilie 2006, înregistrată sub nr. 32/285, respectiv nr. 26/930, din 26 aprilie 2006.

Consiliul Legislativ, cu avizul nr. 1446/18.10.2005 a avizat favorabil această propunere legislativă. 

Guvernul, prin punctul său de vedere, nu susţine adoptarea. 

Senatul, în şedinţa din 18 aprilie 2006, a respins această propunere legislativă.

Obiectul de reglementare constă în asigurarea temporară a cazării persoanelor care au rămas fără locuinţă în urma inundaţiilor care au avut loc în cursul anului 2005, în spaţii dezafectate, aparţinând Ministerului Apărării Naţionale.
În raport de obiectul şi conţinutul acesteia, propunerea legislativă face parte din categoria legilor ordinare.

În şedinţele din 31 mai şi 13 iunie 2006, membrii comisiilor au examinat expunerea de motive, textul propus de iniţiatori şi, de asemenea, observaţiile şi propunerile formulate de instituţiile avizatoare.

La lucrări, a participat din partea iniţiatorilor doamna senator Virginia Vedinaş, iar în calitate de reprezentant al Ministerului Apărării Naţionale a participat domnul secretar de stat Marius Bălu.

Cu prilejul examinării, membrii comisiilor au luat la cunoştinţă de faptul că Ministerul Apărării Naţionale a comunicat, încă din luna iulie 2005, autorităţilor publice locale din zonele afectate de inundaţii, situaţia spaţiilor disponibile care pot fi puse la dispoziţia sinistraţilor, cu toate facilităţile, mai puţin asigurarea hranei, dar nu au existat solicitări în acest sens. Totodată, au avut în vedere că adoptarea prezentei iniţiative ar crea confuzii în privinţa atribuţiilor legale ale instituţiilor statului, întrucât prevederile propuse sunt deja cuprinse în planurile de intervenţie. 
         La lucrările comisiilor au fost prezenţi 49 deputaţi, din totalul de 53 de membri ai acestora. 

         Raportul de respingere a propunerii legislative a fost adoptat cu 34 de voturi pentru, 4 voturi împotriva respingerii şi 11 abţineri. 

Potrivit prevederilor art. 75 din Constituţie şi ale art. 92 alin.(9) pct. 1 din Regulamentul Camerei Deputaţilor, Camera Deputaţilor este Cameră decizională. 

         În urma dezbaterilor, membrii comisiilor au hotărât să propună plenului Camerei Deputaţilor respingerea prezentei iniţiative legislative.
      Preşedinte,      




                                Preşedinte,                                                        
 Mihai Stănişoară                                                                          Relu Fenechiu
 Red.exp.Mihai Ţăranu                                                                                                                                            Consilier, Stelian Androne

Către

BIROUL PERMANENT AL

CAMEREI DEPUTAŢILOR

Vă înaintăm, alăturat, RAPORTUL COMUN asupra propunerii legislative privind asigurarea temporară a cazării pentru sinistraţi în spaţii aparţinând Ministerului Apărării Naţionale, trimisă cu adresa nr. Pl-X 365  din 25 aprilie 2006, înregistrată sub nr.32/285, respectiv nr. 26/930, din 26 aprilie 2006.


În raport de obiectul şi conţinutul acesteia, propunerea legislativă face parte din categoria legilor ordinare.

     Preşedinte,      




                                Preşedinte,                                                        

 Mihai Stănişoară                                                                          Relu Fenechiu

